Document ID: 32014D0513

IZVEDBENI SKLEP KOMISIJE
z dne 31. julija 2014
o spremembi Priloge k Izvedbenemu sklepu 2014/178/EU v zvezi z omejenimi območji v Litvi, Latviji in Estoniji zaradi afriške prašičje kuge
(notificirano pod dokumentarno številko C(2014) 5583)
(Besedilo velja za EGP)
(2014/513/EU)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Direktive Sveta 89/662/EGS z dne 11. decembra 1989 o veterinarskih pregledih v trgovini znotraj Skupnosti glede na vzpostavitev notranjega trga (1) in zlasti člena 9(4) Direktive,
ob upoštevanju Direktive Sveta 90/425/EGS z dne 26. junija 1990 o veterinarskih in zootehničnih pregledih, ki se zaradi vzpostavitve notranjega trga izvajajo v trgovini znotraj Skupnosti z nekaterimi živimi živalmi in proizvodi (2), ter zlasti člena 10(4) Direktive,
ob upoštevanju Direktive Sveta 2002/99/ES z dne 16. decembra 2002 o predpisih v zvezi z zdravstvenim varstvom živali, ki urejajo proizvodnjo, predelavo, distribucijo in uvoz proizvodov živalskega izvora, namenjenih prehrani ljudi (3), ter zlasti člena 4(3) Direktive,
ob upoštevanju naslednjega:
(1)
Izvedbeni sklep Komisije 2014/178/EU (4) določa nadzorne ukrepe za zdravje živali v zvezi z afriško prašičjo kugo v nekaterih državah članicah. Priloga k navedenemu sklepu razmejuje in navaja seznam nekaterih območij, ki se razlikujejo glede na stopnjo tveganja na podlagi epidemioloških razmer. Navedeni seznam vključuje nekatera območja Italije, Poljske, Litve in Latvije.
(2)
Od 26. junija 2014 se ugotavlja prisotnost afriške prašičje kuge pri divjih in domačih prašičih v Latviji. Verjetni vir vnosa virusa afriške prašičje kuge je iz sosednjih tretjih držav, ki so poročale o pojavu navedene bolezni. Prijavljenih je bilo več izbruhov bolezni pri domačih prašičih blizu latvijske meje s tretjimi državami, na istem območju, do 30 kilometrov od navedene meje, pa so bili ugotovljeni primeri bolezni pri divjih prašičih. Poleg tega je bilo prijavljenih več izbruhov bolezni pri domačih prašičih in nekaj primerov bolezni pri divjih prašičih v Latviji, blizu estonske meje. Nove primere je prijavila tudi Litva, zlasti en izbruh na kmetijskem gospodarstvu s prašiči v vzhodnem delu države.
(3)
Pri oceni tveganja, ki ga predstavlja zdravstveno stanje živali v Litvi, Latviji in sosednjih tretjih državah, bi bilo treba upoštevati razvoj trenutnih epidemioloških razmer. Da bi lahko osredotočili nadzorne ukrepe za zdravje živali in preprečili širjenje navedene bolezni ter preprečili morebitne nepotrebne motnje za trgovino v Uniji in se izognili neupravičenim omejitvam trgovanja v tretjih državah, bi bilo treba seznam Unije območij, za katera veljajo nadzorni ukrepi za zdravje živali iz Izvedbenega sklepa 2014/178/EU, spremeniti in upoštevati trenutno zdravstveno stanje živali v zvezi z navedeno boleznijo v Litvi in Latviji.
(4)
Zato je treba spremeniti Prilogo k Izvedbenemu sklepu 2014/178/EU in vključiti zadevna območja v Litvi, Latviji in Estoniji.
(5)
Izvedbeni sklep 2014/178/EU bi bilo zato treba ustrezno spremeniti.
(6)
Ukrepi iz tega sklepa so v skladu z mnenjem Stalnega odbora za rastline, živali, hrano in krmo -
SPREJELA NASLEDNJI SKLEP:
Člen 1
Priloga k Izvedbenemu sklepu 2014/178/EU se spremeni v skladu s Prilogo k temu sklepu.
Člen 2
Ta sklep je naslovljen na države članice.
V Bruslju, 31. julija 2014

Labels: 3
18
6